Kortfilms by Silwerskermfees - deel 2 | SARIE
Kortfilms by Silwerskermfees – deel 2	deur SARIE.com-span
AgterplaasDie De Beer-gesin plak in Tant Klets se agterplaas in 'n karavaan na hulle hul huis en werk weens ekonomiese redes verloor het.Die gesin leef op die drumpel van sosiale verval. Pa Frans is gewikkel in 'n stryd teen die bottel. Ma Sannie probeer haar kinders weghou van die skelm Moolman, en Tant Klets soek haar agterstallige huur. Wanneer Sus Rachel besluit om weg te loop begin die poppe dans en word die gesin in 'n onafwendbare tragedie gedompel. Die film is gebaseer op die gelyknamige treffertoneelstuk deur Charles J. Fourie, wat ook die regie van die rolprent behartig, met bekende en bekroonde akteurs soos Deon Lotz, Deirdré Wolhuter, Esther von Waltsleben, Hilda Cronje en Martin Venter in die rolverdeling. Lag en huil saam met Agterplaas se mense en beleef hul hunkering verby die zeflike na 'n bo-plaas op die groot skerm.
Daar is iets snaaks omtrent Johannes. Iets ongewoons. Hy is nie sy gewone self nie. Hy is nie meer seker wat 'n gewone self is nie. Soms voel hy soos 'n hamster. Soms soos iemand anders. Sy onvaste greep op die saai wêreld van middelklasroetine verswak: van eienaardig en eksentriek tot in die sielkundige se spreekkamer.Maar wat as die fout nie by Johannes lê nie?
Om in die verkeerde plek op die verkeerde tyd te wees, was nog nooit meer verstaanbaar as wat dit is vir Randall Hendricks nie. As jeugdief op die berugte Kaapse Vlakte was hy gevang in die middel van 'n ongelukkige bende-verwante insident waar hy met 'n mes gesteek is en verlam is in die onderlyf. Baie verbitterd oor wat met sy lewe gebeur het en dat hy dieper in finansiële verknorsing geval het, sit hy en staar uitdrukkingloos by die venster uit en kyk na ander mense as 'n depressiewe tydverdryf. Onverwags aanskou hy iets agterdogtig tussen 'n bendelid en 'n wapenhandelaar in 'n aangressende woonstel wat verskriklik verkeerd verloop. Met bedrog en wraaksug om elke hoek is Nommer 37 'n spanningsvolle reis belaai met aksie en dodelike gevaar…
Wat gebeur as 'n onuitgesproke waarheid die tradisionele samesyn van die Sondagmiddagmaal uitdaag tot besinning en verandering?Elke gesin het 'n geheim… Wat Katerine Cronjé nie weet wanneer sy haar feesmaal vir familie en vriende voorberei nie, is dat die driegangmaaltyd nie al is wat opgedis gaan word nie. Kook daar iets onder haar seun se vel? Wat broei in haar dogter se nuwe liefdesverhouding? Voer Ouma iets in die mou? Tussen voorgereg en nagereg – op en om en ook ónder die tafel – kom allerlei sluimerende kwessies ter sprake wat Katerine en haar tafelgenote dwing tot nuwe insigte en vars verbintenisse.Onder die Tafel is 'n film oor dit wat gewoonlik nié om die tafel gesê word nie, en oor die potensiële ontrafeling van 'n gesin se wese wanneer familielede moet kies tussen illusie, ontkenning en aanvaarding van die werklikheid.